คลังสั่งสรรพากรลุยเก็บภาษี
คลังสั่งสรรพากรยกเครื่องภาษีกระตุ้นเอกชนลงทุนดันจีดีพีขยายตัวไม่ต่ำ 4.5% ต่อปี&nbsp;
8 ก.พ. 2554

คลังสั่งสรรพากรยกเครื่องภาษีกระตุ้นเอกชนลงทุนดันจีดีพีขยายตัวไม่ต่ำ 4.5% ต่อปี 
นายอารีพงศ์ ภู่ชอุ่ม ปลัดกระทรวงการคลัง กล่าวว่า ได้สั่งให้กรมสรรพากรใช้เครื่องมือทางภาษี ส่งเสริมการลงทุนเอกชน เพื่อรักษาระดับการขยายตัวทางเศรษฐกิจอย่างต่ำที่ 4.5% ต่อปี อัตราเงินเฟ้อที่ 3% ภายใต้แผนจัดทำงบประมาณสมดุล 5 ปี
ปลัดคลัง กล่าวว่า กรมสรรพากรต้องเก็บรายได้เพื่อรองรับกรณีที่รัฐบาลไม่สามารถจัดเก็บรายได้เพียงพอกับงบประมาณรายจ่าย จนส่งผลให้การจัดสรรงบลงทุนต้องลดลง ซึ่งปัจจุบันลดลงมาอยู่ที่ 16.6% ของงบประมาณ
ทั้งนี้ การบริหารให้เศรษฐกิจเติบโตได้ในระดับ 4.5% ต่อปี กระทรวงการคลัง จะต้องบริหารใน 3 เรื่องคือ 1.การบริหารรายจ่ายอย่างมีประสิทธิภาพ 2.การบริหารเรื่องการลงทุน และ 3.การบริหารรายได้ โดยกรมสรรพากรต้องประมาณการให้กระทรวงการคลังทราบว่าตามแผนคลังสมดุลใน 5 ปี จะประมาณรายได้เพิ่มขึ้นเท่าใด
สำหรับ การบริหารโครงสร้างภาษีก็จะต้องมองในภาพรวม เพิ่มขยายการจัดเก็บรายได้เพิ่มเติม โดยมีทั้งในส่วนที่เป็นผู้เสียภาษีรายเดิม และรายใหม่ ที่ปัจจุบันมีผู้ที่อยู่ในฐานการเสียภาษีค่อนข้างต่ำ ควรจะเพิ่มขึ้นอีกประมาณ 4-5 ล้านราย
นายอารีพงศ์ กล่าวว่า จากการสำรวจความเห็นภาคธุรกิจ การลงทุนภาคเอกชน จะพบว่าจุดอ่อนสำคัญของไทยคือมีระบบภาษีที่ซับซ้อน ซึ่งต้องเร่งปรับปรุงโครงสร้างให้แล้วเสร็จโดยเร็ว โดยเฉพาะให้ทันต่อการเปิดประชาคมเศรษฐกิจอาเซียน (AEC) ในปี 2558 นอกเหนือจากการเร่งพัฒนาระบบโลจิสติกส์ การลดต้นทุนผู้ประกอบการ
สำหรับปัจจุบันกรมสรรพากรเก็บภาษี 1.3 ล้านล้านบาท และมีเป้าเพิ่มเป็น 2.2 ล้านล้านบาท ภายใน 5 ปี ตามกรอบทำงบประมาณสมดุลภายใน 5 ปี